Krajčí, Marek, poslanec NR SR (2019-09-13):
Winston Churchill povedal: „Cenou za veľkosť je zodpovednosť. Zodpovednosť je známkou veľkosti človeka, zobrať za niečo zodpovednosť nie je ľahké, vždy to človeka niečo stojí, a to, ako ju nesie, o ňom veľa vypovedá.“ Dnes sme sa stretli kvôli tomu, aby sme poukázali na skutočnosť, že ak sa niekto rozhodne prevziať zodpovednosť za riadenie vlády a tejto krajiny, znamená to, že musí byť tiež pripravený vyvodiť zodpovednosť za svoje konanie voči tým, ktorí sa zodpovedajú jemu. Medializovaný prípad údajnej komunikácie bývalej štátnej tajomníčky ministerstva spravodlivosti s človekom, ktorého meno sa skloňuje s vraždami, ktoré otriasli Slovenskom, postavili predsedu vlády pred rozhodnutie. Môžeme diskutovať o prezumpcii neviny, o tom, že nie sme sudcovia a treba počkať na výsledok vyšetrovania. V konečnom dôsledku v tejto situácii ale ide o niečo iné. O niečo, čo by sa dalo pomenovať ako tieň pochybností. Pochybnosti sa totiž v zákone spomínajú a diskvalifikujú osoby na určitých pozíciách. Okolo spomínanej bývalej štátnej tajomníčky je aj v súvislosti s inými kauzami tieň pochybností. Pripomína mi to tak trochu kauzu, ktorú teraz riešime v zdravotníctve. Sú tu pochybnosti okolo tendra na záchranky a výberové komisie. Zákon vyslovene hovorí o tom, že osobu, ku ktorej môžu byť pochybnosti so zreteľom na jej pomer k veci, nie je možné vymenovať do výberovej komisie. Logicky z toho vyplýva, že ak nad nejakou osobou sa vznáša tieň pochybností, nemôže vykonávať danú pozíciu. Napriek tomu predseda Úradu pre dohľad nad zdravotnou starostlivosťou konal protizákonne a takýchto ľudí dosadil do výberovej komisie a vyvolal oprávnené pochybnosti, že tí rozhodli, že tender za 800 mil. eur vyhrali naši ľudia. Ten istý dojem vznikol aj u predsedu vlády, ktorý chránil nášho človeka a nekonal, keď polícia požiadala bývalú štátnu tajomníčku ministerstva spravodlivosti, aby vydala svoj mobil, pretože prokuratúra začala konanie pre podozrenie z korupcie a zo zneužitia právomoci verejného činiteľa. Namiesto toho, aby premiér zasiahol, žiadal vysvetlenie. Vyhovára sa verejnosti, že nemá dostatočné dôkazy. Áno, je problém, ak tí istí, čo tvoria zákony, majú rozhodovať o tom, či ich oni sami porušili. Avšak pri tak vážnom podozrení nie je úlohou predsedu vlády požadovať vysvetlenie alebo čakať na predloženie dôkazov, to je úlohou orgánov činných v trestnom konaní. Ak je skutočne prioritou vlády transparentný imidž bez korupcie, jediným správnym rozhodnutím je vyzvať štátnu tajomníčku ministerstva spravodlivosti, aby odstúpila z funkcie počas vyšetrovania a aby si ani neobliekala sudcovský talár. Môžeme sa pýtať, prečo je dôležité, aby predseda vlády takto razantne jednal. Takéto konanie by bolo jasným vyjadrením toho, že vláda tohto štátu nebude chrániť svojich ľudí pred spravodlivosťou. Že spravodlivosť je rovnaká pre každého, aj pre štátnu tajomníčku ministerstva spravodlivosti. Áno, má právo na spravodlivé vyšetrovanie toho, či s daným pánom komunikovala alebo nie, či zneužila právomoc verejného činiteľa. Nemá však právo si v tejto situácii udržať pozíciu, ktorá vyžaduje človeka bez tieňu pochybnosti na danom mieste. A tým je, musím povedať, nielen pozícia štátnej tajomníčky ministerstva spravodlivosti, ale aj pozícia sudkyne. Svojou nečinnosťou predseda vlády prevzal taktiku svojho predchodcu, ktorý sa takisto všetkých snažil presvedčiť, že tí, ktorí vládnu, sú nedotknuteľní. Táto vláda zabudla na to, že má slúžiť všetkým ľuďom a nie vybraným jednotlivcom. Myslia si, že uveríme tomu, že sociálne balíčky sú pre štát dôležitejšie ako spravodlivosť. Dnes tu stojíme a principiálne hovoríme nie elitárstvu, nie korupcii, nie zneužívaniu moci verejného činiteľa. Začal som výrokom britského politika a tiež ním ukončím. John Stuart Mill povedal: „Človek môže spôsobiť zlo iným nielen svojím konaním, ale aj svojou nečinnosťou. V každom prípade sa im právom musí zodpovedať sa spôsobené škody.“ Pán premiér, ak v utorok ustojíte hlasovanie o nedôvere, tak budete mať ešte šancu na reparát. Zasaďte sa, aby vaša vláda teraz odvolala pána predsedu Úradu pre dohľad nad zdravotnou starostlivosťou Haška, aby sa urýchlene mohol zopakovať zákonný a spravodlivý tender na záchranky. Ďakujem za vašu pozornosť.